## La Generalitat defén a Galícia la nova llei de la costa com a garantia de seguretat jurídica i sostenibilitat

*** Martínez Mus assegura que la llei està “concebuda per a dotar el litoral valencià d’un marc normatiu estable, coherent i ajustat a les seues necessitats territorials, ambientals i socioeconòmiques”
* La norma incorpora per primera vegada en la legislació autonòmica valenciana una protecció específica per a la posidònia oceànica**

La Vicepresidència Segona de Recuperació, Medi Ambient, Infraestructures i Territori ha presentat este divendres, en el marc de la jornada organitzada per la Xunta de Galícia amb la participació de totes les comunitats autònomes costaneres, els principals eixos de la nova Llei de protecció i ordenació de la costa valenciana.

El vicepresident segon, Vicente Martínez, ha intervingut en representació de la Generalitat i ha ressaltat la col·laboració interterritorial en matèria de gestió del litoral, alhora que ha agraït a la Xunta de Galícia la convocatòria d’este espai de treball conjunt. Durant la jornada també ha participat el director general de Costes, Ports i Aeroports, Marc García Manzana.

Durant la seua intervenció, Martínez ha destacat el compromís comú mostrat per les comunitats costaneres i ha recordat la reunió celebrada prèviament a València, en la qual sis autonomies, que representen el 80 % del litoral espanyol, van subscriure un manifest que advoca per una governança costanera coordinada, sostenible i eficient.

El vicepresident segon ha exposat els fonaments de la nova llei de la costa, “concebuda per a dotar el litoral valencià d’un marc normatiu estable, coherent i ajustat a les seues necessitats territorials, ambientals i socioeconòmiques”.

La norma, actualment en fase de desenrotllament, incorpora un sistema actualitzat d’ordenació del litoral, amb instruments de planificació generals i específics. També, un model de catalogació de platges que definix activitats compatibles, segons el nivell d’urbanització.

A més, la norma inclou una classificació del territori litoral en tres àrees de protecció ambiental, millora ambiental i paisatgística, i reordenació urbana amb el seu corresponent règim d’usos.

Un sistema d’inspecció i disciplina orientat a assegurar l’equilibri entre conservació i usos humans. També inclou uns mecanismes addicionals de gestió, com l’inventari de terrenys degradats i la creació de bosses de sòl destinades a processos de reordenació.

El vicepresident ha subratllat que la llei reflectix “una voluntat inequívoca de garantir la seguretat jurídica, facilitar la planificació i reforçar la protecció dels valors naturals, culturals i econòmics del litoral valencià”.

**Protecció específica de la posidònia oceànica**

Martínez Mus ha informat, així mateix, que la norma incorpora per primera vegada en la legislació autonòmica valenciana una protecció específica per a la posidònia oceànica, espècie clau en la salut de l’ecosistema marí mediterrani. La llei establix mesures preventives i sancionadores dirigides a la seua preservació, d’acord amb els principis de sostenibilitat ambiental i conservació de la biodiversitat.

Un altre dels elements exposats ha sigut la integració de l’estratègia d’economia blava en el marc normatiu valencià. Esta orientació permetrà, segons ha explicat el vicepresident segon, promoure activitats econòmiques vinculades a la mar que generen valor afegit de manera compatible amb la preservació de l’entorn i els objectius de sostenibilitat a llarg termini.

A més, la llei advoca per preservar al màxim els nostres nuclis costaners tradicionals donant-los el valor etnogràfic que tenen, així com habilitar un nou canal de protecció per a la seua preservació.

**Transferència de competències a l’Estat**

Martínez Mus ha incidit en la necessitat que el Govern d’Espanya traspasse la gestió del domini públic maritimoterrestre, en compliment de l’Estatut d’Autonomia i de la disposició transitòria tercera de la nova llei de la costa i, a més, que es convoque la comissió mixta de transferències tal com s’ha fet amb altres comunitats.

Este procés permetrà que la Comunitat Valenciana assumisca plenament les competències en matèria d’ordenació i gestió del litoral, reforçant la coherència entre planificació territorial, protecció ambiental i actuacions administratives.

Fecha: 21/11/2025